Nørresundby Bank tjente 52,8 millioner i årets første seks måneder.

Nørresundby Bank har tirsdag i en fondsbørsmeddelelse offentliggjort bankens resultater for årets første seks måneder. Klarest står bankens resultat på 52,8 millioner kroner før skat. Det er det bedste halvårsregnskab i fem år for den nordjyske bank og en stigning på otte procent i forhold til første halvår af 2012. Derudover noterer banken, at 3100 nye kunder har fundet vej til butikken og at både omkostninger og nedskrivninger er faldet. Banken kalder selv resultatet for tilfredsstillende og fastholder forventningerne om et resultat for året i niveauet 140 til 160 millioner kroner før skat, nedskrivninger med videre.